Balti Ülikool
Balti Ülikool oli eesti, läti ja leedu pagulaste ühine ülikool okupeeritud Saksamaal aastail 1946–1949. Õppetöö algas 14. märtsil 1946, semestri lõpuks oli üliõpilasi 1025 (neist 154 eestlast) ja õppejõude 131 (neist 25 eestlast). Ülikool asus algul Hamburgis, alates jaanuarist 1947 Pinnebergis. Ülikool lõpetas tegevuse 30. septembril 1949. Kokku oli immatrikuleeritud 2006 üliõpilast, lõpetas 79 (sealhulgas 7 eestlast). Õppejõude oli kokku 200.